L-Ombudsman qal li se jibqa’ jinvestiga lmenti mressqa minn uffiċċjali tal-Forzi Armati. L-uffiċċju tal-Ombudsman qal dan wara li fil-Parlament il-Ministru tal-Intern qal li l-Ombudsman m’għandux ġurisdizzjoni biex jinvestiga ilmenti mill-uffiċċjali tal-armata. L-Ombudsman qal li din hija raġuni żbaljata li biha l-armata u l-awtoritajiet qed jirresistu li jsir skrutinju dwar ilmenti li sarulu. L-Ombudsman Parlamentari, l-Prim Imħallef Emeritus Joseph Said Pullicino qal li dan id-dritt ġie stabilit wara xhur ta’ diskussjonijiet mal-Gvern preċedenti u f’Novembru tal-2011 l-Forzi Armati ħargu ordni li tipprovdi biex ċerti każi jkunu jistgħu jiġu investigati mill-Ombudsman skont regoli stabiliti.